Lene Espersen (KF), 2006-04-06:
Man må jo konstatere, at selv under en ganske kortvarig behandling af lovforslag her i Folketingssalen kan der blive sagt utrolig mange forkerte ting på meget kort tid.
Det har været højt prioriteret i regeringen, vi har samarbejdet meget målrettet med flere kommuner for at skabe mulighed for det, og derfor må jeg sige, at det, hr. Steen Gade her i dag giver udtryk for over for de borgere, der ser tv-udsendelsen, jo er fuldstændig forkert.
Hr. Steen Gade siger, at grunden til, at der ikke er etableret miljøzoner, er benspænd fra Justitsministeriets side.
Det må jeg på kraftigste afvise.
Grunden til, at der ikke findes miljøzoner lige nu, er, at der ikke er lovhjemmel til at etablere den type miljøzoner, som kommunerne gerne vil etablere.
Den miljøzoneordning, der tidligere er åbnet mulighed for med ændringer af færdselsloven, giver ikke mulighed for at etablere miljøzoner af den kaliber, som kommunerne ønsker, så der er på ingen som helst måde tale om benspænd.
Der er tale om, at Justitsministeriet i denne sag ligesom i alle andre sager overholder lovgivningen, og hvis vi havde haft en socialdemokratisk minister, var ministeren nået frem til præcis det samme resultat.
Det kan hr. Steen Gade ikke ændre på.
Det næste, jeg vil sige til hr. Steen Gade, er, at når hr. Steen Gade kommer med beskyldninger her fra Folketingssalen, synes jeg, at hr. Steen Gade, som jeg har meget stor respekt for, først skulle sætte sig ind i tingene.
De informationer, som hr. Steen Gade har fra Aalborg Kommune, er simpelt hen ikke korrekte.
Den besked, som Aalborg Kommune har fået fra Justitsministeriet, er, at Aalborg Kommune gerne må arbejde videre med at etablere en miljøzoneordning, men der er selvfølgelig behov for at vide, hvad den ordning kommer til at betyde for de berørte erhverv.
Vi har ikke bedt Aalborg Kommune om at regne på hver enkelt virksomhed.
Vi har bedt Aalborg Kommune om at regne på et worst casescenarie, hvad det maksimale er, som den her ordning kommer til at koste erhvervet, og det ligger naturligvis til grund for den ekspropriationsretlige vurdering, der skal foreligge.
Det kan ikke komme an på hr. Steen Gade, og jeg må sige, at jeg synes, det er beklageligt, at vi i en sag, hvor Folketinget sådan set er enigt, skal stå og diskutere på et fejlagtigt faktuelt grundlag.
Det tredje, jeg vil sige, er, at hvis man ønsker at stemme for det her lovforslag, så giver det ikke en eneste miljøzone mere, for det løser ikke det problem, der er med den nuværende lovhjemmel.
Det lovforslag, som vi behandler i dag, løser alene ét lille element, der handler om, hvorvidt en miljøzoneordning er tidsubegrænset eller tidsbegrænset, men det tager overhovedet ikke stilling til det ekspropriationsretlige spørgsmål, der har medført, at det ikke har været muligt at etablere en miljøzoneordning på nuværende tidspunkt.
Så det her lovforslag er et slag i luften, der ikke gør noget som helst godt for miljøet.
Det, der gør noget godt for vores alle sammens miljø; det, der gør noget godt med hensyn til partikelforurening, er det arbejde, som Miljøministeriet, Transport- og Energiministeriet, Færdselsstyrelsen og Miljøstyrelsen sammen med Justitsministeriet er i færd med.
Vi er i gang med at se på, hvordan man skaber mulighed for at etablere miljøzoneordninger, der rent faktisk har en stor gavnlig effekt for borgerne, og som samtidig sørger for at sikre, at der ikke er ekspropriationsretlige betænkeligheder, ligesom der selvfølgelig bliver taget højde både for den relevante EU-retlige regulering på området og de spørgsmål, der måtte være i forbindelse med notifikation af en ny ordning.
Så det korte af det lange er, og det er såmænd både til hr. Steen Gade og fru Pernille Blach Hansen, at for os er det afgørende, at vi får lovhjemmel til at kunne etablere en ordentlig miljøzoneordning.
Der er ingen, der i dag i Folketinget skal slippe af sted med at beskylde regeringen for ikke at have det ønske.
Vi har bare måttet erkende, at der ikke i den nuværende lovgivning er hjemmel til at lave en så vidtgående ordning som den, kommunerne efterspørger, og derfor har vi taget initiativ til, at der skal ske lovændringer.
Jeg vil sige til Folketinget, at regeringen arbejder så målrettet, som vi overhovedet kan, på hurtigst muligt at finde en model, der fungerer, så kommunerne kan få imødekommet deres ønsker om en miljøzoneordning, og det vil vi arbejde aktivt for i det videre forløb.